Cesarhanmun/geonobi-data huggingface dataset:
地名: 興海 (慶尚道, 郡)
年: 1469.0

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"
地名: 興海 (慶尚道, 郡)
年: 1471.0

○刑曹三覆啓: "典獄署囚昭格署奴者斤吾乙未盜紫門軍器寺鹿皮衣罪, 律該斬待時。 興海囚白丁朴吾乙未與私奴良奉盜殺牛罪, 朴吾乙未依《大典》絞待時, 妻子依受敎永屬邊邑, 奴婢良奉杖一百、流三千里、刺字。" 從之。
地名: 興海 (慶尚道, 郡)
年: 1474.0

○傳旨義禁府: "放珍島永屬官婢小斤加伊ㆍ婢溫伊ㆍ婢卜今ㆍ婢老介ㆍ婢內隱非ㆍ婢丁非ㆍ婢卜非ㆍ婢卜加伊、淸河永屬官奴李文仲、興海永屬官奴李承仲、南海永屬官奴李禮中、康津安置李芿叱同ㆍ李銀同ㆍ李金同ㆍ仲孫ㆍ金生叔ㆍ丁仁ㆍ丁終同、長鬐永屬官奴李永山、順天永屬官奴李介甫ㆍ李陽生ㆍ夫老ㆍ只下通ㆍ李同、水原安置許惟禮、造紙署徒年定役朴延年ㆍ朴侶ㆍ韓玉山ㆍ許山ㆍ鄭麟孫ㆍ金仲元ㆍ徐用守ㆍ金今山ㆍ魯叔文ㆍ金生ㆍ金長守ㆍ咸善同ㆍ李莫同ㆍ金有信ㆍ林貴成ㆍ龍石生ㆍ崔乃斤乃ㆍ咸連ㆍ鄭止善ㆍ池古進ㆍ鄭文、礪山付處孟碩欽、龍安付處金承順、南原付處金性原、中學書吏定屬趙忠武ㆍ朴好謙。"
地名: 興海 (慶尚道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○乙卯/巳時, 上御便殿, 謂大臣等曰: "卿等各言所懷。" 沈忠謙對曰: "近觀國勢, 漸就危迫, 如久病彌留, 元氣萎弱。 若不投以瞑眩之藥, 日漸焦槁, 終至於不可救矣。 大臣旣已下去, 急以此意, 通于經略, 合勢進擊, 決一死戰可也。 兩湖物力, 一戰則猶或可支, 若持久, 則勢難支吾矣。" 上曰: "中原, 旣已講和, 總兵豈肯擊之? 必須上達于朝廷, 而又使經略、提督回, 心然後可擊。" 柳成龍曰: "前聞總兵之言, 似有進擊之意, 且見石尙書通經略書, 有便宜從事之語。 此意下書于左相, 與總兵秘密議定, 相議進戰爲當。" 同知中樞府事朴晋曰: "淸河縣監鄭應聖, 與興海郡守崔輔臣, 終始堅守, 故民皆耕穫, 至今保存。 其功不小, 而未知賞職幾何? 延日縣監洪昌世, 與李守一, 軍功相等, 而守一已陞堂上, 昌世則尙未蒙賞, 似爲冤悶。 梁山郡守邊夢龍, 親自突擊, 手斬七級, 分遣軍官, 龍堂賊船, 盡爲焚蕩, 而功不如夢龍者, 反居其上, 似有冤悶之意。" 上曰: "功高而賞小, 或未蒙賞者, 卿一一言之。" 晋對曰: "慶州
              崔文炳, 把截慈仁縣, 守護國穀, 自四月至八月, 拒守不退。 靑松府使鄭愼, 與韓仁溥, 竭力守城, 多助軍糧。 義城縣令李汝溫, 亦能接濟軍糧, 其功可嘉。" 上曰: "權應銖, 卿之部下人, 其人能將乎?" 晋曰: "處事顚倒, 不愛軍卒。" 成龍曰: "過爲誅殺, 故人心不附, 然不能掩永川之功矣。 鄭大任, 誠心討賊, 其功與應銖無異。" 上曰: "鄭大任, 何如人?" 成龍曰: "臣見其人, 可堪爲將。 自言我不解文, 不可爲牧民之官, 若定將下送, 令自當一隊, 則可以討賊云, 其志可尙。 且永川之功, 歸美於應銖, 而渠則口不言功。" 上曰: "何官?" 對曰: "醴泉郡守也。" 上曰: "依願爲當。" 晋曰: "鄭起龍, 接戰時, 下馬斬賊, 旋卽上馬, 此事甚難。 趙儆幾爲賊所殺, 賴起龍得免。" 上曰: "古者, 或拔用於行伍之中。 如起龍者, 不當置於判官。" 成龍曰: "起龍, 年少有才略。 且長於牧民, 接待天將, 極盡其誠, 至親自刈草。 尙州人皆曰: ‘判官可陞牧使, 而判官不必出也。’ 如此之人, 今所罕見。" 晋曰: "以常人言之, 蔚山白丁張五石、私奴金善進等, 皆力戰有功。" 上曰: "如此之人, 必須除職, 可以聳動。" 晋曰: "慶州
              李克福、定虜衛崔奉天、興海
              李敦、朴應聖等, 當變初, 道無將主, 親自領軍, 力戰有功, 而皆爲賊所害。" (生)
                〔上〕
              命注書, 詳書姓名。 忠謙曰: "我國法令, 旋立旋廢, 雖似未安, 如庶人着帽事, 人情皆以爲非便。 聖意雖欲一依華制, 或有假稱唐兵, 中路作賊之弊。 義州則服色混淆, 不無奸細之事矣。" 上曰: "予意庶人着小帽; 禁軍着氈笠, 則赴戰似爲簡便, 而書吏, 則《大典》各有所着之物, 人人皆挾竹機, 逢雨輒着可也。 唐將見之, 每爲嘲笑, 改之何妨?" 啓訖, 以次退。
地名: 興海 (慶尚道, 郡)
年: 1669.0

○獻納李休徵、正言李端錫啓曰: "前郡守許恪, 曾任興海時, 日事貪虐, 民受其殃, 奸畜邑婢, 多行麤悖。 及其殿最居下之後, 怨忿發怒, 打毁衙內家舍, 甚至擅開差員封鎖之庫, 偸出穀物, 人言藉藉, 謗讟盈路。 此而不治, 濫猾之習, 將無以懲革。 不可以事在旣往, 而容貸, 請拿問定罪。" 上從之。

○諫院啓曰: "前郡守許恪, 曾任興海時, 日事貪虐, 民受其殃, 奸畜邑婢, 多行麤悖。 及其殿最居下之後, 怨憤發怒, 破毁衙內家舍, 甚至擅開差員封鎖之庫, 偸出穀物, 人言藉藉, 怨讟盈路。 此而不治, 濫猾之習, 將無以懲革。 請拿問定罪。" 上從之。
地名: 興海 (慶尚道, 郡)
年: 1704.0

○大臣及禁府、刑曹堂上請對, 以犯越罪人事, 稟定於榻前。 前此左議政李畬, 以使行迫近, 而因刑判李益壽有故, 不得勘律, 請令次官, 入侍議處, 大臣亦與之同入。 刑曹參判兪集一, 持文案奏曰: "金禮進等三人, 再次犯越, 椎殺三胡者, 金有一等二人, 隨往同參者也。" 畬曰: "罪犯有三等之分矣。 前後以作變犯越事, 査使三次出來, 犯手殺害者, 皆勘以立斬, 籍沒妻子爲奴, 隨往者只處斬而已。 乙丑則彼中回咨, 隨往者則減死, 辛未則準律。 今旣不送査使, 直自我國勘律, 則似當用最後辛未例, 從重勘斷。" 上可之。 畬又以爲: "正犯外他罪人, 則似當措辭于咨文中, 待回咨處之。" 上命商賈則減死定配。 又命其時監司李震休、兵使李弘述, 竝革職, 地方官竝革職, 流三千里, 罪人原籍官降五資, 地方官之知機捕捉者, 只革職, 不能覺察者, 極邊充軍。 判義禁洪受瀗、知義禁閔鎭厚, 援例稟決如右。 禮曹判書閔鎭厚曰: "頃見金萬謹之疏, 朴世堂家廢朝夕上食云者, 極爲可駭。 古禮雖有不復饋食之文, 而朱子旣有定論, 我朝國制, 亦行三年日祭, 則別生異議, 公然停廢, 其違聖訓而背邦禮, 莫此爲甚。 父有治命, 子不得不奉承, 則世堂之子, 固不可深罪, 而朝家明飭, 則自當覺悟而歸正。 況他人或有效而化之者, 則其爲聖化之累, 當復如何? 宜別立敎條, 嚴示懲戒。 如父在母喪者, 期而當撤几筵, 此外父母之喪, 不設三年上食者, 則以不孝論, 定爲法律, 實合正風俗之道。" 畬曰: "世堂平生, 索隱行怪, 卽一異端, 故每事如此。 以古禮言之, 《儀禮》卒哭, 不復饋食於下室, 所謂下室饋食, 未能的知。 《檀弓》旣祔, 惟朝夕哭拜, 此則似無上食, 而張橫渠、司馬光, 皆行上食之禮, 朱子以爲: ‘禮宜從厚, 又無嫌於僭, 且當從之。’ 且《朱子家禮》, 旣成服, 有朝夕哭奠、朝夕上食, 而至葬後止朝夕奠, 小祥止朝夕哭, 大祥撤几筵, 而其間不復言朝夕上食, 止於何時, 其必在撤几筵之後明矣。 朱子以後定禮如此, 而世堂立異於朱子, 故不從此禮。 且禮以時王之制爲重, 故曰: ‘非天子不議禮。’ 孔子聖人也, 而猶必從周, 此古今之通義也。 世堂之事, 不惟悖於朱子之訓, 而又不遵時王之制, 此其關係亦不輕矣。 然異端之類, 如楊王孫之祼葬, 悖於禮經, 而古昔帝王, 置之度外者, 以不足治也。 世堂之事, 臣亦聞之, 於其父母之喪, 則亦行上食, 獨於其身, 使其子不行。 此猶知於父母, 則不行爲未安也。 其子則因父命不得行, 此非可罪, 故臣意則欲置之。 閔鎭厚職掌邦禮, 有此陳達, 其言則正矣。 我國禮俗已成, 父母喪宜無廢上食之人, 而至於手下喪, 則亦未保其必無。 其漸不可不防, 立爲定制, 如有違悖者, 宜禁之。" 上曰: "朴世堂事, 良可駭然。 三年朝夕祭, 乃是通行之禮, 則何敢廢之乎? 但此是渠之一家事, 豈至於害及風俗耶?" 鎭厚曰: "苟知非禮, 則操風化之權者, 不可不以正導之。 如或有他人化之者, 其害必益無窮。 今以不孝論斷之意, 定爲法律, 則孰敢有違拒者乎?" 上曰: "予意似不至此, 故見萬謹之疏, 而批答中不爲擧論矣。 禮判之言, 誠是, 依此定律施行可也。" 戶曹判書洪受瀗, 以有民怨, 請令司僕寺, 勿侵民田曰: "喬桐民人, 呈狀以爲, 松家島, 乃民人年年耕作之地, 而近來稱以牧場, 奪入於司僕。 蓋以煤音島牧場, 與之連境, 故混同見奪。 連年登聞, 而輒下於司僕, 終不得伸理云。 今考《輿地勝覽》, 則元無松家島牧場之稱。 況當此凶荒荐歲, 民結大縮之時, 奪入民田於牧場, 甚非恤民之意也。 且司僕牧場, 公州、興陽、泰安、興海等地, 皆以古牧場收拾者也。 其中馬位田, 爲宮家所折受者, 一一出給, 而民田終不出給。 只據《輿覽》古場之說, 而奪取民人世耕之田, 不亦謬甚乎? 泰安大小山, 則因臺啓, 曾已與民, 而洪州、興海等處, 則尙不出給。 旣無所養之馬, 而只令如金砯輩, 肆其貪虐而已, 何補於國乎?" 畬曰: "司僕喂馬之資, 旣不貲, 軍營立馬, 亦有時雇立。 其餘用度甚繁, 每患難繼, 故有此古牧場收拾之事。 《輿覽》所錄, 雖難取信, 而若入於圖籍者, 則自司僕不可輕給矣。" 受瀗曰: "宮家則還給, 而民田則不給, 其爲民冤大矣。 司僕喂馬之資, 例自戶曹劃送, 雖無此, 不患不足。 何至視民不如牧馬乎?" 上不從。 受瀗又曰: "內間需用凡物, 或自尙衣院, 或自戶曹, 有不時取納之事, 有時分付尙衣院, 使該院下吏, 直令徵出於戶曹。 臣未知果有是事否? 自內苟有所需, 則取用於戶曹, 無所不可, 而尙衣院, 徒以傳言徵納, 甚爲無理矣。" 上曰: "此特依前例爲之也。" 受瀗曰: "尙衣院宜有草記稟旨之事。" 上曰: "此非特今日爲然, 元無草記事矣。"
地名: 興海 (慶尚道, 郡)
年: 1717.0

○王世子引接大臣、備局諸臣。 領議
                〔政〕
              
              金昌集曰: "伏聞近日, 連爲召對, 而宮官陳達文義之外, 別無下問之事。 凡講學之規, 上下交相討論, 反復尋繹, 然後可知古今理亂得失。 只令宮官, 一番讀過而已, 徒爲文具。 此後則邸下拈出文義, 互相辨難, 則可以有益於實工矣。" 世子曰: "所達誠好。 今後當留意焉。" 吏曹判書宋相琦曰: "帝王講學, 與韋布有異, 讀經書則必沈潛紬繹, 以爲體驗之地, 讀史記則必反復討論, 以爲監戒之方。 日數引宮僚, 講論不怠, 實爲今日之急務。" 世子曰: "書筵則方在侍湯中, 故不得開筵, 而召對則欲爲間行耳。" 昌集又言: "京畿監司金興慶, 狀請綿田災及畓之晩付種、晩移秧、水邊黍粟等災, 而名目旣多, 易致濫雜。 況今節序已晩, 尤難準其所請, 宜勿施。" 世子可之。 昌集又言: "慶尙監司權&#x2289C;, 狀請被災尤甚邑舊還上、身布, 竝停捧, 之次、稍實亦請減捧矣。 此則待分等狀達上來, 朝家自當參酌稟處, 而又其所請推奴、徵債、防塞事, 連年停止, 亦不無弊端, 而他道亦旣停止, 此亦許其停止無妨矣。" 世子可之。 司諫趙鳴鳳申前達, 又言: "興海郡守鄭擔, 年邁才踈, 昏不事事, 信任奸吏, 賂門大開, 闔境嗷嗷, 如在水火。 請罷職。" 世子不從。 持平金相尹申前達, 又言: "伏聞日昨筵中, 有溫陽武科代射人納贖之命。 夫代射何等重罪, 而充軍自是當律。 曾於先朝溫幸時, 雖有代射人納贖之擧, 此不過一時權行, 決不當援以爲例。 今若變改令甲, 則科場自此而不嚴, 奸濫亦無以知戢, 請寢溫科代射人納贖之命。" 世子不從。
地名: 興海 (慶尚道, 郡)
年: 1733.0

○上親鞫黃再淑等於仁政門。 初, 逆賊鎭紀亡命, 已經屢年, 購捕未得。 鎭紀之三從親再淑誘說鎭紀之婢二禮, 納其女㗡梅於禁中, 爲房子內人, 房子內人卽內人之僕也。 前此額外內人査出時, 已爲査出, 而因臺疏, 自捕廳究問。 至是判義禁宋寅明曰: "逆賊鎭紀之婢二禮, 不無端緖, 不可付之捕廳, 請鞫問。" 上曰: "黃再淑之供, 鎭紀行迹, 不無可據之端, 再淑竝上闕可也。" 問黃再淑曰: "鎭紀之子就捕翌日, 鎭紀來到其奴戍伊山家, 其族黃鎏、黃銑、黃鈗ㆍ再興ㆍ再畢ㆍ再暹等, 相聚殺鷄烹狗, 以慰其子之被捕。 鎭紀去時, 換着戍伊山弊衣袴之說, 若二禮之供, 而首尾事狀, 從實直告。" 再淑供: "鎭紀往來之說, 聞之於起石矣。" 刑問一次, 二禮與再淑面質, 二禮曰: "再昨年三月, 汝來到吾家曰: ‘汝之女息, 何不入送闕中爲內人乎?’ 吾曰: ‘豈其易乎?’ 云矣。" 再淑曰: "吾豈往汝家乎? 吾不知汝家矣。" 二禮曰: "汝豈不知吾家? 在曜金門外院洞
              鎭紀家前乎? 汝言於吾曰: ‘汝女入闕, 則於汝於吾, 俱有好事矣。’ 吾曰: ‘吾女如入送, 則或恐生事矣。’ 蓋慮臣女乃鎭紀婢子之故也。 汝曰: ‘閭家婢子, 擧皆入闕, 汝女何可不入送乎? 前頭自有好事。 若過二三年則可知。’ 云矣。" 再淑曰: "入闕之說, 吾不爲之矣。" 問二禮, 刑問一次, 二禮供: "再淑以爲: ‘數三年後, 欲爲逆賊之事, 汝女入送於闕中, 爲房子內人, 則前頭必有好事矣。’ 鎭紀則戊申翌年, 來到其奴家, 與其一族會話曰: ‘數三年後, 必有好事。’ 仍持其妻指環衣領, 而入去皆骨山, 此則聞於戍伊山。 鎭紀子息輩, 在於水原, 故鎭紀言: ‘二三年後當來。’ 云矣。 鎭紀前年來於水原, 此又聞於戍伊山。" 問起石, 起石供: "鎭紀今年四月, 自黃漆谷家來臣家, 宿一夜而去, 着僧衣剃頭, 仍往伽倻山, 饋以麥飯菁菹, 渠自以爲不食肉云矣。 二更來到, 四更還去, 自言: ‘向內浦
              伽倻山
              白巖寺。’ 其時黃漆谷在家, 而名再徵矣。 鎭紀自言: ‘爲覓糧計, 稱以齋宮僧, 將往興海。’ 云。 興海倅黃澤卽漆谷之子也。 其僧稱號環法主, 頭戴僧巾簑笠, 衣布周衣, 着草履矣。" 問戍伊山, 戍伊山供: "臣以鎭紀奴子, 居鎭紀農幕, 戊申八月, 鎭紀來到臣家留二日, 借着臣衣袴而去, 又戴氈笠, 而一家來會者, 乃連山
              黃生、富平
              黃生, 俱居洞內者矣。" 命起石、戍伊山移送捕廳。 更問二禮, 二禮供: "再淑附耳密語於臣曰: ‘鎭紀出去時有相議, 若過數年, 敗軍復起, 則吾與汝俱有好事。’ 臣女之入去闕中者, 欲探闕中說話, 或追捕鎭紀, 或竝誅鎭紀族屬說也。 入闕之路, 則因吹螺赤李姓漢, 入送於水剌間內人, 九月得爲房子矣。" 問黃再徵, 再徵供: "臣連在京中, 昨年八月往水原墓下, 今年四月出避齋舍, 仍患癘得差, 僅一望矣。 鎭紀若有逢見之事, 則食君之祿, 豈不捕納乎? 今此起石之說, 千萬孟浪。" 黃再淑與二禮面質後, 加刑一次, 供如前。 黃再徵、起石面質, 起石曰: "四月二十一日, 鎭紀豈不往來汝家乎?" 再徵曰: "鎭紀來汝家, 而轉往吾家云乎?" 起石曰: "自汝家來到吾家云矣。" 再徵曰: "來自吾家之說, 尤是虛言也。 汝兄亦知之乎?" 起石曰: "吾兄同見矣。" 再徵曰: "若招問起石之兄起先, 一如汝言, 則吾不得發明矣。 汝言皆虛妄也。"
地名: 梁山 (慶尚道, 郡)
年: 1416.0

○辛丑/視事于便殿。 前知梁山郡事曺由仁以其奴婢事, 上書求免己罪, 上覽之, 敎代言曰: "卿等輒啓此等書何也? 古之實封, 如此書云乎哉? 若生民利害、社稷安危, 則實封可也。 古之實封, 有密事則至於皇后、太子之事, 無不言之, 爲國家計也。 近者每以免罪上書, 是無他, 擊鼓而事不實, 則其罪匪輕, 故姦人欲免己罪之計也。 自今勿啓如此書, 嚴立其法, 令六曹議得。" 又命執義河演立法以聞, 且敎曰: "欲辨冤枉者擊鼓; 有關於民生、社稷之事, 皆實封以聞。 陳言倣此。" 啓事畢, 趙末生後, 上曰: "懷安有女, 欲擇人嫁之, 卿宜擇之。" 且曰: "趙愼言如不可用, 則欲賜米何如?" 末生對曰: "爲女擇壻, 則聞命矣。 若愼言者, 非獨懷安之故, 其父璞敢發不忠之言, 雖終身不可用也。 以私恩賜米則可矣, 用之則於公義何如?" 上曰: "璞之事, 卿固不知耶? 非璞出不忠之言, 有人以他人之子爲上王之子, 璞聞是語, 不卽辨焉罪也, 非璞揚言上王之子也。" 末生曰: "雖然, 愼言當死而不死, 豈有復用之理乎?" 上曰: "予固不用。 且懷安之事, 亦二三人操弄誤導也, 非本心也。" 末生對曰: "雖千百人言之, 豈可輕許以爲之? 到今得保首領, 上恩也。 昔周公誅管、蔡, 豈其私耶? 爲天下社稷計也。 殿下何不以周公之事處之乎?" 上曰: "周公之事予知之矣, 卿之言是也。" 末生再請, 上哂之曰: "已知矣。"
地名: 梁山 (慶尚道, 郡)
年: 1453.0

○以上護軍李孝智繕工監正, 崔仲謙副知通禮門事, 宋處儉司膳署令, 洪演爲義禁府加定郞官。 安置池淨于靈巖, 鄭苯于樂安, 趙遂良于固城, 李石貞于迎日, 安完慶于梁山。 又遣百戶, 押送韓崧于閭延, 黃貴存于江界, 爲奴, 皆瑢黨也。 苯, 時以下三道都體察使, 至忠淸道, 淨新除忠淸道節制使, 未赴, 至是逃匿不現。 又以司僕少尹具致寬爲義禁府知事, 往斬鏡城都護府使李耕㽥, 上護軍宋翠爲義禁府鎭撫, 押咸吉道都節制使李澄玉, 安置于平海。 平安右道都節制使朴好問, 適以妻病, 承諭來京, 陞好問資憲, 代澄玉, 爲咸吉道都節制使, 卽令發行。 左司諫鄭穰、右司諫金吉通、知司諫鄭軾、左獻納崔孝男、左正言姜眉壽等啓曰: "姦黨旣伏辜, 瑢, 首惡, 不共戴天之讎也。 豈可同處一國而稽一日之生乎? 請按罪誅之。 且苯、遂良、完慶等, 宜竝推輷, 苟有與聞之實, 不宜輕論。 凡强盜, 皆不論首從, 況此大逆乎?" 傳曰: "旣與大臣共議施行, 不可加焉。" 穰等更啓曰: "是雖親親之恩, 非天下之公議也。 瑢旣得罪於宗社, 不可輕論。 非獨臣等之痛憤, 一國臣民, 莫不驚駭。 請須誅之。" 傳曰: "已與大臣議之, 不可更加。" 穰等復啓曰: "如此惡逆, 不可稽滯。 昔周公誅管、蔡, 夫管、蔡, 不過脅武庚爲亂耳, 然致大辟。 我太宗朝, 不誅芳幹, 此特潛邸時事, 止於一身, 不關宗社故耳。 然世宗尙罪其子孟宗, 況如此逆賊, 其可不誅乎? 須從臣等之請。" 不允。 大司憲朴仲林、執義李世門、掌令金從舜、持平金係熙ㆍ朴健順等亦啓曰: "瑢罪滔天, 只置於外, 此實私恩, 非公義也。 管、蔡, 至親也, 恩輕義重, 故置之大辟。 夫瑢罪不容誅, 請置極刑。" 不允。 仲林等復啓曰: "古人云: ‘除惡務本。’ 今黨與雖除, 首惡尙在, 豈合大義? 請置大法。" 不允。 穰等上疏曰:
地名: 梁山 (慶尚道, 郡)
年: 1454.0

○刑曹啓: "慶尙道
              梁山囚幼學李乾元聞: ‘鄕校生徒以其母失行, 欲黜之。’ 忿怒, 謂其婢羽加曰: ‘我欲刺奴用萬。’ 一日, 乾元方以刀剪瓜, 其母責不赴學, 答曰: ‘人皆稱母失行, 安可往乎?’ 母怒捽其髮, 爲乾元剪瓜刀所觸, 傷右脅, 遂死。 律應凌遲處死。" 從之。 又啓: "山陰囚幼學鄭孝智, 與兄孝義有宿嫌。 一日, 其父乘怒語孝智射殺之, 孝智再射之, 立木懸之, 又以劍擊其項, 疑其復蘇, 更打殺之。 孝義之弟孝禮, 雖不與孝智同謀, 然當射殺時, 見而不救, 竝律該歐期親尊長故殺者, 凌遲處死。" 從之。
地名: 梁山 (慶尚道, 郡)
年: 1469.0

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"
地名: 梁山 (慶尚道, 郡)
年: 1471.0

○刑曹三覆啓: "梁山囚良人金可信、大丘囚奴貴同强盜罪, 律該斬不待時, 其妻子, 依受敎, 永屬邊邑奴婢。" 從之。
地名: 梁山 (慶尚道, 郡)
年: 1473.0

○刑曹三覆啓: "梁山囚韓處恭與在逃金軍子强盜罪, 律該斬不待時, 金軍子追捕斬, 依受敎, 妻子永屬所在官奴婢。" 從之。
地名: 梁山 (慶尚道, 郡)
年: 1509.0

○朴元宗啓曰: "人物進退, 非徒臺諫之任, 亦臣等之所當爲也。 大抵不可以外貌取人也。 然希渚端士, 豈有如是之理乎? 臣聞於士林, 皆以爲瞹昧, 不可遞承旨也。 在配所, 瀚衣炊爨等事, 非婢子則不能, 遭父喪, 不得已仍率而居, 此豈妾例乎? 且聞於今爲臺諫之人, 梁山訓導, 其時與希渚, 同處而見之, 拘於廢朝慘酷之法, 而雖外示食肉之狀, 內自操持, 至誠服喪云。 其瞹昧之意, 衆所共知矣, 今若遞之, 但恐終身不免其咎也? 請以此意, 問諸弘文館、司憲府、六曹何如? 成宗朝, 臺諫以金磶遭父喪, 有汚行於殯前事, 論駁。 成宗欲使其人自明, 而反覆憑閱, 竟使其人, 得免其罪。 如是難明之事, 不可不察也。" 傳于政院曰: "希渚上疏自明, 故已令推閱也。 今聞三公瞹昧之議, 不可遞職。 其勿推之意, 言于諫院。"

○大司諫李世仁等, 合司啓曰: "柳希渚於廢朝, 在謫所食肉之言, 方外皆知之。 雖言婢子, 有子息, 是非妾而何? 其時雖拘於法, 未得奔喪, 旣放後, 當追慕悲哀, 不離喪次。 而反正以後, 丁卯正月間, 廢朝夕之奠, 爲妾下去, 其道守令皆非之, 以爲鄙陋。 雖嫡妻, 當遣子弟護來, 況賤妾, 何必親往率來乎? 士大夫有表異之行者, 雖三年之喪, 尙以爲不足, 而連服六年者, 間或有之, 其可不謹三年之喪乎? 本院之官, 非一二員, 豈不詳問而啓之? 請速快從。 檢詳薦望時, 以此累不薦, 及爲執義, 騰播物論已久。 前日權弘爲大司憲時, 欲更駁不謹喪之人, 柳希渚之事, 亦欲駁之, 而弘適徑遞, 故幸免。 臺諫以耳目之官, 持朝廷公論而啓之, 事不的實, 則當推考以辨是非矣。 此則甚的實, 不必推考而遞職也。 臺諫任言責, 故不得已而言之。 若他人, 則雖知其的實, 誰肯言之? 且其疏, 隱其有子妾, 以爲縫裳之(非)
                〔婢〕
              是欺罔君上也。 其疏又云: ‘梁山之人, 皆知我之不食肉也。’ 若知其不食, 則何懸肉廚竈, 以示食肉之狀乎? 旣示其食肉之狀, 則梁民亦必疑其爲食肉, 何以云: ‘皆知我之不食肉。’ 乎? 此皆飾詐之言也。 又云: ‘雖迫以威刑, 當不敢忍爲, 況遠謫自便而忍爲耶?’ 若不畏刑戮, 又何必懸肉, 而似若食肉然乎? 大抵非刑戮及己之事, 乃上疏自明, 隱然規免, 欺罔之罪, 亦不可不推也。 大臣啓云: ‘聞之士林, 皆爲瞹昧。’ 然則前日檢詳薦望, 以無行而不薦, 爲執義時, 亦有物論。 此非士林而何? 朴元宗, 以有子息婢妾, 爲炊爨婢子, 以食肉之人, 爲不食肉而營救, 是私意也。 諫官之言, 乃朝廷公論也, 豈可以元宗之私意, 廢朝廷公論乎? 元宗又引成宗朝金磶之事而啓之, 此尤非大臣之所當言也。 磶雖發明, 成宗終不齒於淸班, 竟死於光山縣監。 臺諫方論駁未已之時, 上聞元宗之言, 命牌召希渚出仕, 抑止諫官, 上亦失矣。 何可爲一希渚, 開前日所無之例乎? 元宗又啓: ‘希渚之事若的實, 則憲府豈不共駁?’ 是不然。 所聞所見, 各有先後, 豈可以此爲疑哉? 右議政成希顔曰: ‘慶尙道有識之士, 皆云虛事。’ 若然則臺諫之中, 豈無南道居人乎? 梁山訓導, 雖不言食肉率妾之事, 然其言不的, 而執義所聞, 亦不實, 元宗以族親間閑語, 援引啓達, 沮抑公論, 至爲非也。"
                【李世仁爲大司諫, 喜言事。 申用漑嘗因醉, 批世仁鬚曰: "此口何如口也。" 時有一大臣語曰: "老而愚者李世仁, 少而愚者, 孔瑞獜’。 瑞獜爲正言, 亦盡言故忤之也。】
              傳曰: "希渚已經臺諫、弘文館, 而不駁, 予意以爲虛事。 三公亦以爲虛事, 故命召出仕矣。 執義時, 雖有物論, 竟不被駁者, 其言不的故也。 且以上疏之言推考, 古無其例, 不允。"

○御朝講。 司諫許硡曰: "柳希渚不謹父喪事, 本院豈不詳聞而啓之? 前日朴元宗云: ‘於臺諫中, 亦有南方人。’ 此指權敏手而言也。 敏手則云: ‘臣聞不的之言, 言於元宗, 而元宗以此援引啓達, 罪在臣也。’ 其言之不的可知。 元宗又云: ‘問於弘文館。’ 此必欲問於金世弼也。 世弼其初, 以柳希渚不謹父喪事, 大唱於人, 而今則疑其結怨, 反欲庇護, 世弼亦非也。 元宗亦欲以此, 問於弘文館及六曹, 而不信臺諫所啓, 言路自此而蔽矣。 希渚疏, 以婢妾, 爲炊爨、縫裳之婢, 亦云: ‘梁山居民, 皆知我之不食肉。’ 若知其不食肉, 何敢懸肉而似若食然? 且方被臺駁, 而上疏自明, 古無其例。 希渚上疏自明, 與臺諫竝立如訟者, 請痛治其罪。" 領事成希顔曰: "希渚之事, 臣以爲瞹昧也。 檢詳薦望及執義時事, 臣未嘗聞也。" 同知事金銓曰: "臺諫則以朝廷公論啓之, 政丞以私聞營救, 不可以私議, 廢朝廷公論也。" 掌令韓效元曰: "大臣非親見, 亦以所聞啓之。 其挾私營救之言, 安敢取實? 若推考而閱實, 則宜於事體。 近來臺諫所啓。 漸不取信, 而必問大臣, 然後勉從, 故政院亦不以臺諫爲重, 而沮抑所啓。 請痛懲, 以示後人。" 上曰: "希渚已經臺諫、侍從, 而無物論, 疑有瞹昧, 故予欲推之。 政院以爲不可久曠, 故問於大臣, 大臣亦云瞹昧, 故不推。 然是非不可不知, 推之果當。" 金銓曰: "度僧、崔有井、任士洪等事, 更欲論啓, 政院之事甚大, 故臣等姑停論啓。" 成希顔曰: "臺諫以(忌晨齋)
                〔忌辰齋〕
              等事, 累日伏閤, 而旣不蒙允。 又以度僧之法論啓, 迄今留難, 此非國家之福也。" 檢討官金正國曰: "漢
              高帝賢君也, 因秦之弊, 不能除挾書之律。 而至惠帝, 始除其律, 朱子將書於《(網目)
                  〔綱目〕
                》以美之。 惠帝雖幼弱之主, 尙能革其舊弊, 今當聖明之朝, 不能革其度僧之舊弊乎?" 參贊官崔淑生曰: "諫院, 以臣在希渚之隣, 而庇護啓達云。 若知其情狀, 而實欲庇護, 則何敢更啓而請遞乎?" 許硡曰: "政院所啓之言, 臣等問於翰林、注書, 而翰林、注書, 相顧不言。 翰林李守英, 則似若言之, 然其言或與注書之言不同, 過半諱言, 其心邪慝, 至爲非矣。"
地名: 梁山 (慶尚道, 郡)
年: 1546.0

○政院啓曰: "凡一産三兒者, 有題給米太十(碩)
                〔石〕
              之例。 原州居良女四月, 一産三子, 梁山居私婢明之, 一産四子, 當依他題給。 而近者年凶儲竭, 量減題給何如?" 傳曰: "雖依前給之, 國儲有何虧損?"
地名: 梁山 (慶尚道, 郡)
年: 1561.0

○議政府請褒奬孝友、節義。 東部居參奉鄭元麟、幼學鄭元麒,
                【世以忠孝傳家, 兄弟, 自少篤於友愛。 其父母死, 親執祭奠, 晨昏哭慕, 雨雪不廢。 不脫衰絰, 不施櫛浴, 啜粥三年。 凡家廟四時朔望之祭, 一依《家禮》。 元麟死,元麒罄財送終, 葬後不近妻, 不食肉, 哀慟涕泣, 至今益篤。】
              旌門賞職; 幼學黃允謙、
                【豊基人。 少時喪母, 哀毁盡禮, 朝夕奠, 至今不廢, 出入必告。 每雞初鳴, 必具冠帶, 稽顙北辰, 願添親齡, 父所往來之路, 必自鋤治, 孝行純篤, 終始如一。 其兄得謙遘疾, 斷指嘗糞, 孝友兼至, 人無間言。】
              幼學金應璧、
                【慶州人。 性本純厚, 兄弟友愛, 相與和樂, 以養父母。 其遭喪, 一遵古制, 應璧親負土石以葬。居廬之日, 霖雨浹旬, 一夕有聲, 自父墳呼應璧者三。 應璧聞聲驚動, 上墓彷徨之際, 北山崩,壓廬舍。】
              正兵金世溫、
                【梁山人。孝心純至, 父死哀毁踰節, 親自擔土, 以襄其事。 結廬於墓側, 三年不出洞口。 一夕有虎來叫, 世溫向虎自責曰: "孝心未至, 祭祀不潔耶? 爾何至斯?" 虎卽俛首而退。 服闋時, 祭肉難備, 世溫仰天號泣, 虎獲獐, 置于墳前而去。 至今素食, 不廢朔望之祭, 與人言, 輒流涕。】
              東部居私奴徐莫同、
                【天性溫柔, 孝友兼至。 其父死, 素服三年, 別設簇子, 以表其像, 凡有節物, 必薦之, 未薦則不敢食。 其母年過八十, 遘疾不起, 一日氣絶, 斷指燒灰, 和水以灌, 移時復起, 至今存焉。】
              處女金氏,
                【金山人, 彭宗之女也。 有叛奴引群盜, 戕殺其父, 白刃交下, 處女年纔十五, 挺身翼蔽乞曰: "家財唯意所取, 只活父命。 如不欲財, 願以身代。 賊感其言, 未卽殺之, 勢甚鴟張, 父竟未免害。 處女至今不食, 哀毁骨立。】
              旌門復戶, 幼學許需、
                【其母得胸腹痛, 百藥無效, 一日病勢轉急, 氣絶移時。需急斷手指, 和藥以進, 其母卽蘇。】
              百姓李介未致、
                【蔚珍人也。年纔十八, 其母狂病、瘧疾, 一時兼發, 或蘇或絶, 至于二年之久。 介未致自斷手指燒灰, 和酒以進, 其病卽差。】
              
              金石、
                【蔚珍官奴也。 其父得厲瘧, 百藥不差, 金石斷其手指, 燒灰和酒以進, 其病卽差。】
              
              金氏、
                【蔚珍人, 前參奉崔永淸妻也。 其母得瘧幾死, 金氏自斷手指, 燒灰和酒以進, 其病卽差。】
              
              鄭氏、
                【慶州人, 李竚妻也。 事親事兄, 孝友兼至, 治家有法, 隣里嘆服。 不幸其夫早死, 親母亦罹沈痾, 鄭氏哀毁過制, 骨立成疾。 然必親具奠需, 祭亡夫, 親備藥物, 進病母。 不侍母側, 必在殯前, 日夜痛泣, 攀號擗踊, 有時氣絶, 行路聞之, 莫不墮淚。 生父四節衣服, 亦皆自辦, 以時進之。 纔經一年, 母亦捐世, 鄭氏哀慕哭踊, 仍致澌盡。】
              
              李氏、
                【慶州人, 世憲女也。 夜有盜入其家, 拔劎欲殺其父, 李氏突入大叫曰: "吾父病深, 何忍强殺?" 卽以身翼蔽, 賊曳出其父, 斫傷頭面。 李氏追出抱父, 賊益怒, 又斫李氏而終不能害。】
              
              姜氏,
                【河東人, 正兵崔泳妻也。 其父得狂疾, 姜氏自斷其手指以進, 病卽愈。】
              旌門; 百姓金仁福、
                【伊川人。 其母卒得胸腹痛, 竟日極苦, 至于氣絶。 仁福自割其右脚腿, 細切和水, 灌注口中, 其母復蘇。】
              內需司婢德今、
                【楊根人。 其父被惡虎所壓, 德今與其母, 挺身出救, 以搶刃剌虎右脅, 虎棄父, 而又壓其母。 德今又以所刃打傷, 虎鼻至於破裂。 虎重傷力困, 退伏林藪, 父母俱免。】
              
              抱川官婢德今、
                【自始䈂爲人之妾, 專志靡他, 夫死之後, 益堅其操。有一强暴者欲汚之, 德今抽刃自誓, 澟不可犯。 視父嫡子如己出, 艱備婚裝, 以成醮禮。 夫墳在楊州, 朔望則必往哭。 寡居至三十八年, 日篤守信, 年今七十矣。 有一子身死, 其妻淫奔。 德今引與同居, 感化愧悟, 不復有他志。】
              
              星州居私婢莫德,
                【嫁夫經一旬而死。 自是日夜痛泣, 凡齋祭盡心致誠。 家居不解衣裳, 常着行纏, 把其刀劎, 用以自衛, 出門如見男子, 則輒避異路, 未嘗近。 其母欲奪志, 斷髮自誓, 以示不改之意。 常欲自絶, 以其母老, 隱忍不敢爲。 平居,老母適口之味, 賣衣服以備之。 母至八十餘歲而逝, 凡齋祭葬事, 極致哀敬, 口絶水飮, 澌盡而死。】
              賞物復戶。
地名: 梁山 (慶尚道, 郡)
年: 1595.0

○慶尙右道節度使金應瑞馳啓曰: "倭賊, 咸安、鎭海、固城等海, 出沒無常, 山幕焚蕩, 殺害擄掠, 少無(忘)
                〔忌〕
              憚。 因此滋蔓, 將不勝其害, 此意言于賊將, 使之禁斷事, 黃愼處通諭, 則黃愼告于沈遊擊, 遊擊言于行長, 行長言于調信曰: ‘作賊之倭, 累次禁斷, 而恣行 云云’, 極爲痛憤。 令要時羅, 出送于宜寧, 自今以後, 距倭陣二十里外出賊者, 一一捕斬無妨事通告, 則六月晦日, 要時羅出來傳言。 臣令軍官鄭承憲往說曰: ‘汝等累年雄據他國, 固爲强悍, 而今反自定界限, 至爲無謂。 將欲不計界限, 逢輒射殺’ 云, 則時羅答云: ‘違令賊倭, 固是其罪, 死亦無憾。’ 因言曰: ‘平行長一時出來, 沈安頓吾稱名倭將, 專掌撤兵之事, 巡視各陣後, 林郞浦、豆毛浦、釜山、東萊、仇法谷、金海、德橋、安骨浦、巨濟、塲門浦, 則今明間爲先入送。 其餘六陣, 竹島陣仍存。 行長則移陣釜山, 取便水路, 迎接天使。 義智, 則昨日, 城子盡破, 從當燒燼軍幕, 移陣東萊。 加德陣, 則移于行長舊陣。 淸正則以伏兵將, 梁山
              仇法谷移(鎭)
                〔陣〕
              , 待天使, 盡數渡海云。 關白與行長言內, 凡干處置事, 一依沈遊擊及天使指揮, 若無擅定之事云云。 被擄人, 時在各陣者, 則當於入歸時, 一一留置; 已入日本者, 則天使還來時, 亦必刷出。’ 又言曰: ‘行長意欲獨留, 迎接天使, 則關白曰: 「汝豈不念平壤之事乎? 繼援之兵, 不可不置。 汝可詳審事勢, 俾無後悔」’ 云云。 大槪觀其辭意, 則頗有疑懼之狀, 以少無如此之理, 開諭入送。 同日, 金海附賊奴淡連、末叱卜、奴順文、鄭萬、奴春福、方檢七等, 出來言內, 金海、德橋、安骨浦、豆毛浦等處, 賊將撤兵次, 方治行具, 整齊舟(揖)
                〔楫〕
              , 近日入歸云云。 如此不信之徒, 反覆之言, 雖不足取信, 所聞所見, 不可不達, 具由馳啓。"上下備邊司。 備邊司回啓曰: "賊之去留, 情僞叵測, 邊將等不可恃此, 而少緩防備。 整頓兵馬, 日新待變事, 右道監司處, 行會何如?" 上從之。

○接伴使金睟馳啓曰: "昨日天使分付曰: ‘小西飛在城外不便, 可於城中許館’, 卽令得人家移駐。 是日昏, 沈懋時來告天使曰: ‘卽刻行長與小西飛書來’ 云, 天使令小西飛, 持其書, 明蚤來謁。 當日, 小西飛來謁天使, 天使引入下處, 書字問答訖, 天使呼南好正曰: ‘彼處流民, 誰任賑濟?’ 好正對以: ‘李閣老與觀察使, 專管爲之, 而各地府、州、縣官, 亦其責也。’ 天使曰: ‘李閣老, 停當之人, 必能賑活。 但倭之所退, 爾們宜進駐, 招集人民, 復其舊業可也。 我等回來之日, 必須修葺館宇於東萊、釜山、梁山等地, 以候之。 不招集撫賑, 則何以能之?’ 仍袖出小帖, 默語倭賊有無處, 卽夜來金嘉猷等, 稟帖內事也。 好正仍告曰: ‘似聞淸正, 往來釜山、機張之間, 要於老爺乞命云, 有是事乎?’ 天使曰: ‘爾不要管他, 只敎他去。 他去之後, 我將前進。 我非(胡)
                〔糊〕
              塗, 必也停當, 自然妥帖。’ 好正又告曰: ‘金海之竹島, 距釜山頗遠, 而猶不去, 亦未知緣何?’ 天使曰: ‘留五千于釜山、東萊迎接之外, 勿容少留於他處, 我已分付。 不久撤報至, 爾勿疑焉。’" 上下備邊司。 回啓曰: "以金嘉猷帖單所載觀之, 則倭賊之留在諸處者, 都合四萬七千餘人。 前日只留一萬之言, 已爲不驗矣。 賊之情形如此, 而天使一時俱入於嶺南蕩敗之場, 民力物力, 皆非所堪, 必將澌盡而後已, 極爲痛悶。 且海邊居民安集事, 朝廷自初申勑他方之官, 惟此一事, 而相視遲回, 至令倭奴, 告於天使, 發牌督促, 其爲虧損國體, 離散民心極矣。 往者已矣, 今則都體察使, 已在道內, 撫摩之策, 十分詳察擧行, 何如?" 上從之。

○正使接伴使金睟馳啓曰: "沈遊擊, 以十六日上船之奇傳說事及正使令南好正, 調東萊縣令進駐等事, 詰責好正, 至欲棍打。 正使聞此奇, 杜中門, 不許諸官稟事, 而左右之人, 因此嫌煩, 雖有所聞, 不肯說與好正。 兩使及遊擊不協之端若此, 正使凡事, 不欲主管, 雖有通情處置之事, 其勢末由。 乖隔之患, 終爲大事機關之害, 極爲悶慮。 遊擊詰責好正問答之語, 密錄別紙, 同封上送。"
                【小錄曰: "十二月初六日, 遊擊令人招好正, 盛怒曰: ‘爾是南好正乎? 爾一向阻攔天使, 以致至今誤事, 每以倭子某處多少, 某處多少, 眩惑人聽。 爾喫國家二品之俸, 若是壞國家事可乎? 十六日上船之言, 從何出耶?’ 對曰: ‘天使裏面, 張千摠所言, 而朱通事以行長之言, 稟老爺者。 若無根柢, 好正何由得知?’ 遊擊顧問朱元禮曰: ‘是乎?’ 曰: ‘我只言望後, 而不言日字也。’ 遊擊又曰: ‘東萊調官事, 出自何處?’ 好正指元禮曰: ‘爾可答之。’ 元禮始以實對。 遊擊忿罵言: ‘何不先言於我耶? 天使, 只奉命往封而已, 其他幹事, 無秋毫干預。 行長何以此告於天使, 爾何敢傳達天使耶? 爾是一介通事。 黃陪臣在此, 爾何敢擅調東萊官耶?’ 卽令牢子, 持棍伺候曰: ‘我欲殺汝, 便殺汝。 汝以二品之官, 壞國大事, 該打二百。’ 卽呼黃愼以語曰: ‘十六日上船之言, 皆此輩油觜虛言。 天使將棄倭, 而先渡海乎? 此是好正, 速令天使渡海, 回家安坐, 而不管倭之去不去也。 陪臣謂何?’ 好正告曰: ‘張千總尙在, 質之則可知其由。 好正初聞此言, 已知不實。 一倭不留, 載在聖旨, 安敢以回家安坐, 故希天使先渡海乎? 至於倭子多少, 人人皆言。 豈獨好正之所獨言耶?’ 遊擊罵曰: ‘油觜會說, 先棍奴才。 爾在天使身邊, 弄多少舌頭。 前日我取炭十餘包于梁山, 而便說取八百包。 天使將管我乎? 置我於何地乎? 爾說淸正尙有八千, 是爾目見者乎? 壞事者汝也。 爾國徒知天使, 而不知事體, 十分可惡。 爾何徑行文書于東萊官, 而不稟于黃陪臣乎?’ 對曰: ‘淸正則吾不知之。 東萊官, 則分付好正, 調來, 而無分付黃陪臣之語, 故傳諭東萊, 而卽語黃陪臣, 非不告也。 陪臣、好正, 俱是朝鮮之官, 莫非爲國幹事之心, 而初不知有此意外之患, 待死而已。’ 遊擊謂文學曰: ‘爾國殊不知事體。 天使者, 只奉印誥、服色, 往遺關白者, 而少無干涉於幹事。 凡在朝鮮宣諭斡事, 皆我與爾責任也。 人人下手, 他日壞事, 則將若之何? 自今以後, 非我所言, 勿爲聽信。 將此南通事着實處置, 再勿許如是’ 云云。 正使聞遊擊招好正而去, 令人詗而知之, 卽分付止東萊官, 一聽遊擊敎令, 仍杜中門, 不許諸官稟事。 天使分付好正曰: ‘自今以後, 如有遊擊之招, 卽入來告于我, 愼勿去’ 云云。"】
              上下備邊司。
地名: 梁山 (慶尚道, 郡)
年: 1606.0

○臣山海議: "前日獻議, 已略陳達。 今之斷死與否, 惟在上裁。" 臣恒福議: "旣擬人於眞贗疑信之間, 則難斷其死矣。 然, 却之無辭; 置之無所; 囚之無窮; 期養之無名號, 不得不去之而已。 伏惟上裁。" 臣德馨議: "兩倭處置事, 前因獻議之命, 略陳妄意, 今者, 伏見前後議處公事。 臣之欲執此, 而詰責於馬島者, 只要變成一着, 使免彼之賺我, 而有所弄耳, 非欲知其眞賊否也。 非止問橘倭, 而向來與馬島通書, 每稱勉盡誠實, 爲和(使)
                〔事〕
              之結局。 今此兩倭, 因勢而利導之, 則豈患無辭? 宜令與馬島情慣之人, 如全繼信、朴大根輩往語曰: ‘爾馬島, 自前變詐無信。 庚寅年請信使, 而壬辰動兵來寇; 乙未年請天使, 而丁酉再來肆毒。 我國累以和事, 告于天朝, 則天朝皆以爲: 「馬島前日所爲如此, 必試其實事然後, 可驗其革面之言, 爲不虛矣。」 其要犯陵賊, 只欲試爾誠僞耳。 豈以幺麿此倭, 爲可斷和事, 又豈以此倭, 爲議於讎怨乎? 有則處以實; 無則答以實, 乃見眞實, 何敢以虛詐爲哉? 和事幾完, 信使將渡海, 而馬島不諒, 乃於此機行詐, 是爾輩催和, 而反壞和也。’ 以大義峻責, 且觀其所答, 而微示以好意, 則倭性尙俠, 方以和事爲急, 必且屈服, 而不生怒矣。 兩倭之來也, 監、兵使齊會, 備軍容而受之; 朝廷遣接慰官而待之。 智正卑賤狹小之人, 其心必驕矣。 今宜嚴辭直諭, 使渠一番墜心, 而沮喪其驕氣。 又令此人等, 乘小船入馬島、豐崎船泊處, 招義智、景直輩, 以此意善責, 一邊遣使, 若爲和事致力者然, 旋托以有所緊急回話, 不入府中而徑還, 則渠必再爲遣人, 而其答必有說矣。 觀此而善處, 似爲妥當。 臣前議所陳者, 欲其如此處之也。 今只問於橘倭, 而斬兩倭, 則初不如不問之爲愈也。 兩倭事狀不明, 處斬不但於理無據, 他日使臣往來, 後必有輕處之悔。 假令殺之, 姑待使臣之往還, 而觀勢處之, 似爲得矣。 臣之妄意, 此兩倭待以不死, 放令住活於梁山、金海之間, 而聲之倭奴, 稱爲犯陵賊, 事狀不明。 殺之不關, 留置生活云則其說必及於倭奴之所聞矣。 前日倭奴, 捉送沙火同, 而致信使, 竊笑我國見賣於渠輩。 今如前項處之, 則非止免其譏笑, 而他日試脅之端, 亦可杜矣。 若慮其逃還, 則似不然。 回還本土, 明知其必死, 住在我境, 已悉其不殺, 此則非所慮也。 大抵今此和事, 惟在馬島。 昔年源義藤之死, 經累歲矣, 玄蘇持其書契出來; 平秀吉之初要好也, 只令于島主, 而書契及凡事, 玄蘇、調信輩自爲之。 沈惟敬之與平秀吉通書也, 盡出於玄蘇、朴守榮之手, 雖以已事見之, 其情可想也。 我國與本島, 隔水相望, 一日之間, 帆風往還。 其與之通好, 萬非得已。 但當深念接應之策, 明講條約之事, 使狡猾之輩, 不敢恣爲脅弄, 然後遣使以完事, 庶乎可矣。 以當初遷退之事觀之, 則通信使之發行, 今亦晩矣。 雖不送此賊, 通好其可已乎? 臣之所念者, 譬如貧弱之人, 與富庶之家, 約爲買賣, 約未完而又以他擧加其間, 則低昻操弄, 必益甚矣。 臣之所議, 恐貽後悔者, 惟爲此也。 至於使臣之行, 亦備上ㆍ副使、從事官, 極其隆禮, 亦未知合宜否也。 先定條約, 只遣使臣一人足矣。 此則臣當有所懷, 而累言及於備邊司諸宰者, 敢此竝達。 伏惟上裁。" 臣自獻議(則): "前日已獻, 惟在從長處之。 伏惟上裁。" 臣承勳議: "前日獻議時, 已妄陳己見, 今不敢更議。 伏惟上裁。"
地名: 梁山 (慶尚道, 郡)
年: 1610.0

○蔡指揮、接伴官許廷式馳啓曰: "指揮一行, 到釜山, 設帳幕于倭館近處, 暫陳軍威, 令訓導朴彦璜招倭人十一名受禮後, 問曰: ‘汝等何地方倭也?’ 答曰: ‘對馬島
              倭也。’ 問曰: ‘因何事而來此乎?’ 曰: ‘欲買得米、鹽等物而來矣。’ 問曰: ‘日本亦有之, 何必越海而求也?’ 倭等曰: ‘馬島地瘠, 不能資生。’ 曰: ‘汝等所齎物件, 何等色耶?’ 答曰: ‘只胡椒、丹木數種而已。’ 曰: ‘汝等買賣一事, 則天朝已許之, 此則猶可爲也。 此外得無求索濫越之事耶? 若然天朝自有處置。 汝等知否?’ 答曰: ‘小人等所欲者, 只此賣貿而已。’ 問曰: ‘買賣之事, 不必持久, 而何如是濡滯耶?’ 倭奴等曰: ‘相遞買賣, 或往或來。 豈敢久乎?’ 指揮又曰: ‘軍門老爺方在鴨綠江上, 差送我于朝鮮, 使之探聽倭情而來矣。 汝等有所懇之事, 悉陳無隱。 吾告軍門而處之。’ 倭
              答曰: ‘別無所懇。’ 指揮又曰: ‘汝等從速買賣, 毋爲留滯。’ 給酒饌等物, 
                倭人等叩頭而退。 指揮卽還東萊, 初五日, 發向梁山郡。"
地名: 梁山 (慶尚道, 郡)
年: 1680.0

○甲寅/備局因慶尙前監司朴信圭狀本, 覆奏請: "兵、水營在家軍官、別武士、軍牢、別砲、手桶匠、甕匠, 統營都廳募軍閑良募入者, 査出充定。 歲抄公私賤, 可以兼役者, 則編入束伍, 牧場假牧子、假屯民, 訓局鐵店數外匠人募軍, 皆刷送本邑。 梁山郡所在忠勳府、明安公主房、守禦廳、明禮宮諸屯及硫黃店所屬募軍, 亦依此定役, 咸安郡內奴婢貢木換紙之數, 更令內司, 量宜折定, 或以本布捧納。" 上從之。 獨明禮宮、明安公主房募軍編伍事及內司綿布換紙事, 不許。 政院陳啓爭之曰: "更化之初, 宣諭八道, 大小民瘼, 特令採訪者, 實出於軫民隱除弊事之聖意。 凡在瞻聆, 莫不欽仰以爲, 大振作、大更張自今日始矣。 近來凡係內司之事, 一切勿施, 有若私護者然, 蓋私之一字, 人主之所當深戒者也。 前後筵臣反覆陳達於榻前, 不翅縷縷, 而今者殿下處分, 大有乖於臣隣之所望, 何殿下獨不念民生之困苦, 而偏護內司之所屬耶?" 上不從。
地名: 梁山 (慶尚道, 郡)
年: 1711.0

○庚辰/東萊府使權以鎭上疏, 首陳倭奴入寇路程, 莫如東萊之捷, 不可不築城。 次論金井山城地形之不便, 決不爲他日得力之所, 次論丙戌所棄外城之可守, 宜募民入居。 又論忠烈別廟事曰: "尹文擧爲府使時, 欲爲廟中別屋, 各祀鄭撥, 仍爲別廟, 以祀他死節諸人。 臣到任之初, 卽其地立別廟, 以祀梁山郡守趙英圭、敎授盧盖邦以下諸人, 而禮曹啓下關文, 令撤別廟, 合享本祠。 吏民之必欲立別廟, 儘有曲折, 而本廟狹窄, 必當拆改, 別廟撤移, 亦費功力。 請更賜處分, 以慰邑人之望。" 末論海防事數條。 上令廟堂稟處。
                【忠烈別廟壬辰五月覆啓依施。】
地名: 梁山 (慶尚道, 郡)
年: 1725.0

○憲府
                【掌令鄭匡濟。】
              申前啓, 不允。 又啓言: "梁山郡守李斗三, 虐民肥己, 除出倉穀, 私自販賣, 潛奸邑婢, 偏聽其言。 請罷職不敍。" 依啓。